
Tárgy: A biomassza-tüzelőanyagok erdőrészlet szintű nyomonkövetési adatairól



Tisztelt Adatigénylő!


Hivatkozva a Nemzeti Élelmiszerlánc-biztonsági Hivatalhoz 2026. október 20. napján, elektronikus úton benyújtott közérdekű adatigénylésére, mely a biomassza-tüzelőanyagok erdőrészlet szintű nyomonkövetési adataival kapcsolatos, az alábbi választ adjuk.
[bookmark: _GoBack]Tájékoztatjuk, hogy a megújuló energiaforrásból előállított energia tanúsításáról és a biomassza-tüzelőanyagok fenntarthatósági követelményeiről szóló 821/2021. (XII. 28.) Korm. rendelet 1. § 8. pontja alapján a BIONYOM nyilvántartás: a mezőgazdasági igazgatási szerv által vezetett, Magyarország területén termelt, előállított, begyűjtött, feldolgozott, felhasznált, forgalmazott és Magyarországra importált, vagy Magyarországról exportált termesztett és nem termesztett biomassza, köztes termék, bioüzemanyag, folyékony bio-energiahordozó, valamint a termesztett és nem termesztett biomasszából előállított tüzelőanyag nyomon követésére szolgáló elektronikus hatósági nyilvántartás
Ugyanezen paragrafus 26. pontja alapján nem termesztett biomassza: a hulladék és feldolgozási maradvány (kivéve a faipari maradvány), valamint az állattenyésztésből származó maradványanyagok biológiailag lebontható része;
Az 1. § 30. pontja alapján termesztett biomassza: a mezőgazdasággal kapcsolatos tevékenység keretében a termőföld védelméről szóló törvény szerinti termőföldön vagy mező művelés alatt álló belterületi földön előállított biomassza, és a növénytermesztésből származó mezőgazdasági maradványok, kivéve a fásszárú biomassza;
A fentiek alapján a BIONYOM nyilvántartás nem tartalmaz erdőkészletek nyomonkövetésével kapcsolatos adatokat.
Tájékoztatjuk a továbbiakban, hogy a megújuló energiaforrásból előállított energia tanúsításáról és a biomassza-tüzelőanyagok fenntarthatósági követelményeiről szóló 821/2021. (XII. 28.) Korm. rendelet (Büat. vhr.)  8. § részletesen szabályozza, hogy az erdei biomasszára, fásszárú biomasszára, erdészeti-, faipari maradvány anyagra vonatkozóan, ki, mikor és milyen tartalmú fenntarthatósági igazolást állít ki.
A fenntarthatósági nyilatkozat fogalmát a Büat vhr. 1. § 20. pont részletesen tartalmazza, és eszerint fenntarthatósági nyilatkozat maga a fenntarthatósági igazolás és a szállítójegy is.
A fenntarthatósági igazolást, illetve a fenntarthatósági nyilatkozatnak minősülő további dokumentumokat (köztük a szállítójegyet) nem a Nébih állítja ki, illetve a kiállítóknak nincs szisztematikus adatbeküldési kötelezettségük ezekkel a dokumentumokkal, adatokkal kapcsolatban.
A Nébih erdészeti hatóságként az EUTR szabályok betartásának, illetve a Büat vhr. 23. § (2) és a 24. § szerint a rendelet szerinti fenntarthatósági és nyomonkövethetőségi előírások ellenőrzését végzi eseti jelleggel. A Büat. vhr. által az érintett gazdasági szereplők részére a Nébih felé előírt adatszolgáltatási kötelezettség sem tartalmazza a kért adatokat, így az adatokból létrejövő nyilvántartás sem.
A leírtakból fakadóan a Nébih nem rendelkezik azon erdőrészletek hivatalos azonosító kódjainak listájával (helységnév, erdőtag, erdőrészlet betűjele), amelyekből származó faanyag és erdei biomassza után fenntarthatósági igazolást vagy nyilatkozatot állítottak ki hazai biomassza-erőművek részére történő beszállítás céljából, továbbá ebből következően a további két kérésben foglalt adatokkal sem rendelkezik.

Tisztelettel,

